สภาอุตฯสุดทนบี้รัฐช่วยนิคมฯ เงินต้องลงเร็ว
“พยุงศักดิ์” เร่งรัฐหนุนเงินทุนสร้างเขื่อนนิคมฯ รัฐต้องประกาศให้ชัดว่าเอกชนลงทุนเองไม่เสียสิทธิกู้เงินจากออมสิน
29 มี.ค. 2555

“พยุงศักดิ์” เร่งรัฐหนุนเงินทุนสร้างเขื่อนนิคมฯ รัฐต้องประกาศให้ชัดว่าเอกชนลงทุนเองไม่เสียสิทธิกู้เงินจากออมสิน
นายพยุงศักดิ์ ชาติสุทธิผล ประธานสภาอุตสาหกรรมแห่งประเทศไทย (ส.อ.ท.) ในฐานะประธานคณะกรรมการกองทุนส่งเสริมการประกันภัยพิบัติ เปิดเผยว่า การสร้างเขื่อนป้องกันน้ำท่วมนิคมอุตสาหกรรม เป็นเรื่องที่จำเป็นและมีความสำคัญ รัฐบาลและหน่วยงานที่เกี่ยวข้องต้องเร่งรัดการสนับสนุนเงินลงทุนโดยเร็ว 
“นี่เป็นเรื่องของประเทศ ถ้าไม่ทำประเทศเสียหาย” นายพยุงศักดิ์ กล่าว
สำหรับกรณีให้ธนาคารออมสินปล่อยสินเชื่อในสัดส่วน 1 ใน 3 ของวงเงินสร้างเขื่อนนิคมฯ นั้น ตนเห็นว่าต้องรีบ คาดว่าภายใน 1-2 สัปดาห์นี้ธนาคารออมสินจะเสนอคณะรัฐมนตรี (ครม.) อนุมัติการปรับเปลี่ยนเงื่อนไขระยะเวลาปล่อยสินเชื่อจาก 7 ปี เป็น 15 ปี และมั่นใจเชื่อว่าเขื่อนนิคมฯ จะเสร็จตามแผนกำหนดเดือน ส.ค.นี้ 
นายพยุงศักดิ์ กล่าวว่า รัฐบาลต้องให้ความมั่นใจกับเอกชนที่ใช้เงินของตัวเองลงทุนสร้างเขื่อนกั้นนิคมฯ ไปก่อนหน้านี้ว่า บรรดานิคมฯ จะไม่เสียสิทธิการขอสินเชื่ออัตราดอกเบี้ยต่ำ 0.01% จากธนาคารออมสิน 
นายกิตติรัตน์ ณ ระนอง รองนายกรัฐมนตรีและ รมว.คลัง ให้สัมภาษณ์ถึงความล่าช้าของเงินในการสร้างเขื่อนกั้นนิคมฯ ว่า ก็ไม่เห็นมีอะไรช้าเลย
ทั้งนี้ ใน 7 นิคมฯ ที่ถูกน้ำท่วมจะต้องใช้เงินลงทุนสร้างเขื่อนกั้นน้ำร่วม 7,000 ล้านบาท